秋日行
作者：朱淑真
朝代：宋

paragraphs: 蕭瑟西風起何處，庭前葉葉驚梧樹。
萬物收成天地肅，田家芋栗初登圃。
杳杳高穹片水清，一點秋鵰翥雲路。
淒淒空曠雨初晴，涼飇動地收殘暑。
高樓玉笛應清商，天外數聲新雁度。
園林草木半含黄，籬菊黄金花正吐。
池上枯楊噪晚蟬，愁蓮蔌蔌啼殘露。
可憐秋色與春風，幾度榮枯新復故。